**Hilde Gunn Slottemo**

Professor i historie, HiNT

E-post: hilde.gunn.slottemo@hint.no

Twitter: @slottemo

Tlf. 74 02 28 20 (a), 908 82 541 (m)

## Vømmølfestivalens nye vår?

Sommer er festivaltid i Norge. I bygd og by har musikk- og teaterfestivaler poppet opp de siste tiårene. En av de mer spektakulære av dem, er Vømmølfestivalen i Verdal. Hvert år kler tusenvis av mennesker ut seg og går i opptog, deltar på konserter og er med på fester. Vømmøl er blitt hele Nord-Trøndelags karneval.

De siste årene har festivalen fått en del uønsket oppmerksomhet, etter at Hans Rotmo har hatt flere medieuttalelser som har vakt stor debatt og skarpe reaksjoner. Muslimene er som «lopper og lus» het det i en sangtekst i 2014, og like etter uttalte han til Morgenbladet at «Vil du slippe inn en helsikes masse folk med fremmede kulturer og verdier, er du landsforræder.» I vår vakte det bestyrtelse da han i et intervju snakket om muslimske innvandrere som «miljøforurensning» og hevdet at islamsk og europeisk kultur ikke var forenlig.

Utsagnene vakte stor kritikk, og på sosiale medier kaptes folk om å ta avstand fra dem. For artisten Hans Rotmo har uttalelsene fått følger. NTE var først ute. De ønsket ikke å bruke Rotmo som artist på en sommerfest for sine ansatte. Senere har Livestockfestivalen avlyst en konsert med Hans Rotmo og Vømmølgutan. Julie Dahle Aagård fjerner Rotmo fra sitt repertoar, og bandet Vømlingan har tatt en pause etter alt Rotmo-bråket.

Men fra Vømmølfestivalen – den festivalen som framfor noen hyller Rotmos og Vømmøls musikk – har det vært taust. Riktignok har enkelte forsøkt seg med å si at festivalen bare forholder seg til den gamle vømmølmusikken og ikke til Rotmo i dag. Men det hjelper lite hvis publikum ikke oppfatter det sånn. Selv har jeg gode venninner i Trondheim som nekter å komme til Verdal under dette arrangementet. De forbinder det med Rotmos smakløse uttalelser.

Rotmos uttalelser har altså skapt utfordringer for arrangøren, Verdal idrettslag, enten de liker det eller ikke. Hans utsagn kan bli en verkebyll for festivalen lenge framover. Kanskje er det derfor best å stikke hull på den med en gang slik at verket kan komme ut og sårene deretter leges. Da er det nå, under planlegginga av neste års arrangement, at dette må gjøres.

Hva kan så arrangørene av festivalen gjøre? Svaret ligger etter mitt skjønn i vømmøltradisjonen selv. Da vømmølmusikken hadde sin storhetstid på 1970-tallet, var det med politisk brodd og sarkastisk snert. I vømmøluniverset var kritikken rettet mot kapitalen, mot sentraliseringskreftene og mot makteliten. Det var en hyllest av småkårsfolk og av «den lille mannen i gata». Sangtekstene hadde et innhold som sparket oppover og sørover, mot makteliten i byene.

I dagens Vømmølfestival er det kun karnevalstradisjonen som står tilbake, pent innpakket i en nostalgisk lengsel etter ei romantisert fortid. Hvor er samfunnskritikken? Hvor er sparkene mot samfunnets økonomiske, politiske og kulturelle elite? Hvor er den politiske brodden og den sarkastiske snerten? Kanskje er det noe å hente her for arrangørene?

Her er mine konkrete forslag til festivalens arrangører. For det første kan de gjøre festivalen til en «rasismefri sone». De kan tydelig markere at de tar avstand fra alle uttalelser som kan forbindes med rasisme og stereotyp generalisering om andre mennesker. Hvorfor er det viktig? Jo, fordi arrangørene må fortelle samfunnet rundt seg at de står for verdier som er forenlig med å være arrangør av barne- og ungdomsidrett. Jeg ønsker meg et idrettslag som klart signaliserer at de driver sin aktivitet for alle, uansett etnisk bakgrunn, hudfarge og nasjonalitet. Jeg ønsker at arrangørene av barneidretten tydelig framstår som åpen og inkluderende, med et sosialt engasjement for alle sine medlemmer. For Verdal IL er det viktig å flagge hvilke verdier de vil forbindes med. Festivalen må ha større ambisjoner enn å være en pengemaskin for lag og foreninger.

For det andre kan festivalarrangørene ta opp problemer til debatt. Hva med et nytt konsept under Vømmølfestivalen 2016, nemlig et Vømmøldalens folkemøte? Der kan deltakerne i felleskap drøfte politiske og samfunnsmessige utfordringer. For eksempel kan et panel innlede til diskusjon om samfunnets vansker. Ungdom kan inviteres til å formidle sine vyer og visjoner for framtida. Folk kan engasjeres og utfordres. Det ville vært å ta de politiske dimensjonene ved vømmølkonseptet på alvor.

Hvilke tema kan tas opp på en sånn vømmøldebatt? Jo, også her ligger svarene i vømmøltradisjonen. La oss se på hva Hans Rotmo selv har sagt. Blant annet i innledninga til boka *Vømmølmusikken* fra 1996, gir han flere eksempler på denne typen samfunnskritikk. La meg nevne to: Den første er bekymringa for Vømmøldalens siste vår, ei frykt for at mennesket er i ferd med å ødelegge kloden. I ei tid der forurensing, CO2-utslipp, meningsløst og vulgært forbruk truer menneskehetens eksistens, kan Vømmølfestivalen bruke tid og krefter på å bekymre seg for Vømmøldalens siste blomme. I vømmølmusikken ligger det en kritikk av vekstsamfunnet og en frykt for at utviklinga har bragt oss mot et miljømessig mareritt. Vømmøl representerer – med Rotmos egne ord – en søken etter andre verdier.

Det andre mulige temaet handler om solidaritet. I bokas innledning skriver Rotmo om «underklassen» og om hvordan vømmølkonseptet uttrykker solidaritet med dem. Dette er viktige tema også i dag. Men hvem er «underklassen» i dagens Norge? Hvem gjør de ufaglærte jobbene? Hvem vasker på hotellene, kjører drosjene, skurer gulvene og betjener nærbutikken? Hvem mangler fast ansettelse og ordnede arbeidsforhold? Disse spørsmålene er viktige, hvis vi skal ta vømmøltradisjonen på alvor. I dag ser vi at samfunnets sosiale forskjeller har fått en etnisk dimensjon. Arbeiderklassen har skiftet farge, som historikeren Jan Heiret har spissformulert det i boka *Arbeidsliv, historie, samfunn* fra 2003. I et globalt perspektiv blir urettferdighetene, utnyttelsene og de sosioøkonomiske forskjellene enda tydeligere. «Underklassen» finnes i India, Pakistan, Sudan eller Bangladesh. Er det tema som bør diskuteres også i Verdal?

Dette er altså mine forslag til Verdal IL, arrangøren av Vømmølfestivalen. Idrettslaget må stille spørsmål ved hvilke verdier de ønsker å stå for og forvalte, og hva de ønsker at festivalen skal forbindes med. De må også fundere over hvorvidt de har et medansvar for å påvirke samfunnet i ønsket retning. Jeg håper Vømmølfestivalen kan være med på å dra lasset mot et åpent og inkluderende samfunn. For det e itjnå som kjæm tå sæ sjøl, men til sammen så veier vi fleire tonn. Det må vi aldri glemme.